תיעוד: מסוקי קרב נחתו בלב העיר וגרמו לבהלה
בהלה באל.איי: לוחמים נחתו ממסוקי קרב במרכז העיר
אפשר להירגע, זה רק תרגיל. במהלך אימון של כוחות צבא ארה"ב נחתו מסוקי קרב במרכז העיר והצליחו להבהיל את התושבים המופתעים, שחשבו שהם תחת מתקפת טרור. אחרי שהרשת התמלאה בסרטונים שמתעדים את הפעילות החריגה, שיחררה המשטרה צפירת הרגעה
פז"ם | פורסם 06/02/19 13:43
צילום: Alex Strezev@Youtube
תושבי לוס אנג'לס נבהלו השבוע לשמוע קולות שנשמעו כמו מלחמה של ממש. מסוקים וחיילים מילאו את רחובות העיר, לוחמים חמושים יצאו מהשיחים ובהלת התושבים גרמה לכך שמשטרת אל.איי מיהרה להרגיע ולהודיע: מדובר בתרגיל בלבד.
התרגיל הטקטי של הצבא ביקש לדמות בין השאר גם לחימה בשטח אורבני. זו הסיבה שמסוקי הצבא טסו כה נמוך ולוחמים פרקו מהם, סמוך להיכל הסטייפלס סנטר, ביתה של קבוצת הלוס אנג'לס לייקרס. אחד התושבים סיפר כי ישב לארוחת ערב בביתו ופתאום ראה מסוק קרב בחלון. לתרגיל קדמה הודעה לציבור אבל נראה שלא כולם הפנימו את המסר.
הרשתות החברתיות התמלאו בתיעודים של המסוקים שחגו להם בשמי העיר ותושבים רבים ניסו להבין מדוע בתיהם רועדים והעצים מתנועעים בעוצמה. חלק מהתושבים סיפרו לכלי התקשורת שהם חשבו שהעיר תחת מתקפה. אולי בגלל שמדובר בעיר הסרטים אנשים מיד חשבו על התסריט הגרוע מכל אבל כאמור, המשטרה והצבא מיהרו להרגיע, ואנחנו נותרנו עם תיעוד נדיר של פעילות צבאית חריגה במרכזה של העיר המפורסמת.
תגיות: ויראלי לוס אנג'לס מסוק קרב